Los adverbios de negación en aragonés se fan servir en esta luenga romance pa expresar una oposición a un feito u realidat.

No
L'adverbio de negación no deriva de lo latín NON. Ye l'adverbio de negación mes común en aragonés y fa part de la parella basica si - no.

A vegadas acompanya a adverbios temporals en frases con doble negación:
No s'ha puesto veyer la montanya. (aragonés tellán)
Nunca no la he vista.
Dengún no lo sabe.

Puede tener emplegos propios de l'aragonés y diferents d'atras luengas d'arredol la ponderación:
¡Menudo batilazo que no ha caído!. (aragonés d'o Viello Sobrarbe)
¡Menudo melindre que no está fecho!. (aragonés d'o Viello Sobrarbe)

Pas
Como intensificador de l'adverbio no tenemos no pas, sobre tot en negacions categoricas. Pas provién d'o latín PASSU y coincidindo con las luengas galorromanicas y con lo piemontés. Eixemplos d'uso categorico son:
¡No pas yo!. (aragonés d'o Viello Sobrarbe, aragonés tellán)
¡A, no pas!. (aragonés d'o Viello Sobrarbe)

En O Elsón y en l'actual despoblau d'A Penilla s'ha documentau un uso de pas como intensificador de l'afirmación, no pas, y si pas tamién, pero ye una excepción en lo conchunto de l'aragonés.

Tampoc(o)
L'adverbio tampoc(o) deriva de lo latín TAM PAUCU. Presenta una variant apocopada tampó. Ye un conector negativo contraposau a lo conector positivo tamién constituindo una parella de conectors aditivos. Puede ir en frases con doble negación con l'adverbio no:Tampoco no lo sé.
Adverbios de negación en aragonés